REGOLAMENT TAL-KUMMISSJONI (KE) Nru 1053/2009
tal-5 ta’ Novembru 2009
li jemenda r-Regolament tal-Kummissjoni (KE) Nru 952/2006 li jipprovdi regoli dettaljati għar-Regolament tal-Kunsill (KE) Nru 318/2006 dwar il-ġestjoni tas-suq intern taz-zokkor u l-iskema tal-kwoti
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 318/2006 tal-20 ta’ Frar 2006 dwar l-organizzazzjoni komuni tas-swieq fis-settur taz-zokkor (1), u b’mod partikolari l-Artikolu 40 tiegħu,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (2), u b’mod partikolari l-Artikolu 50(1) tiegħu, flimkien mal-Artikolu 4 tiegħu,
Billi:
(1)
Wara l-introduzzjoni tas-sistema finali u kompjuterizzata tat-trażmissjoni ta’ tagħrif dwar il-prezzijiet taz-zokkor għas-sistema ta’ reġistrazzjoni tal-prezzijiet skont l-Artikolu 14 tar-Regolament tal-Kummissjoni (KE) Nru 952/2006 tad-29 ta’ Ġunju 2006 li jipprovdi regoli dettaljati għar-Regolament tal-Kunsill (KE) Nru 318/2006 dwar il-ġestjoni tas-suq intern taz-zokkor u s-sistema tal-kwoti (3), li tikkonsisti fi trasferiment ta’ kull xahar ta’ dejta dwar il-prezzijiet minn operaturi approvati lill-Istati Membri, segwit minn trasferiment tad-dejta nazzjonali dwar il-medji tal-prezzijiet mill-Istati Membri lill-Kummissjoni, huwa xieraq li tiżdied il-frekwenza li biha l-Kumitat tat-Tmexxija għall-Organizzazzjoni Komuni tas-Swieq Agrikoli jiġi infurmat bil-medja tal-prezzijiet taz-zokkor.
(2)
Għal dan il-għan, għandu jiġi pprovdut li l-Kummisjoni għandha tinforma kull xahar lill-Kumitat tal-Ġestjoni għall-Organizzazzjoni Komuni tas-Swieq Agrikoli bil-prezzijiet medji taz-zokkor abjad mibjugħ fis-suq tal-Komunità. Madanakollu, sabiex tiġi żgurata l-kunfidenzjalità tal-informazzjoni, għandu jkun hemm dewmien ta’ tliet xhur qabel ma l-informazzjoni dwar il-prezzijiet tiġi kkomunikata lill-Kumitat tal-Ġestjoni għall-Organizzazzjoni Komuni tas-Swieq Agrikoli.
(3)
Il-miżuri provduti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
L-ewwel paragrafu tal-Artikolu 14 tar-Regolament (KE) Nru 952/2006 qed jinbidel b’dan li ġej:
“Kull xahar, il-Kummissjoni għandha tinforma lill-Kumitat tal-Ġestjoni għall-Organizzazzjoni Komuni tas-Swieq Agrikoli bil-prezz medju taz-zokkor abjad reġistrat waqt it-tielet xahar qabel id-data tal-informazzjoni.”
Artikolu 2
Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-5 ta’ Novembru 2009.